27.		Vlastnoručný závet (jeden dedič) (1)
			(§ 476 a nasl. ObZ)
Ja, podpísaný Marek Lendacký, nar. 12. 10. 1951, trvale bytom Žilina, Kvetná ul. č. 10, zanechávam pre prípad svojej smrti všetok svoj hnuteľný aj nehnuteľný majetok svojej sestre Marte Novej, rod. Lendackej, nar. 21. 9. 1953, t. č. bytom v Martine, Dlhá ul. č. 52.
Žilina 10. januára 2023
	vlastnoručný podpis poručiteľa
Poznámka
Závet je jednostranný právny úkon poručiteľa, ktorým rozhodne o svojom majetku pre prípad smrti.
Musí ísť o výslovný prejav vôle, ktorý nevzbudzuje pochybnosti o tom, čo chcel ním poručiteľ prejaviť a musí byť urobený vo forme, ktorú predpisuje zákon.
Závet musí poručiteľ urobiť osobne, zastúpenie poručiteľa, či už zákonným zástupcom alebo splnomocnencom, je pri tomto úkone vylúčené.
Závet musí byť písomný a musí byť z neho zjavný deň, mesiac a rok, kedy bol podpísaný. Ak závet neobsahuje presný dátum podpísania, je neplatný. Za neplatný treba považovať i závet, v ktorom sa uvádza iný než skutočný deň podpísania. Chýbajúci a nepresný dátum nemožno nahradiť iným dôkazom.
Spoločný závet dvoch alebo viacerých poručiteľov je neplatný.
Pre platnosť vlastnoručného závetu sa vyžaduje, aby ho závetca napísal sám v celom znení vlastnou rukou, uviedol v ňom deň, mesiac a rok, kedy ho podpísal a na konci pripojil svoj podpis.
Preto, ak závetca po podpísaní listiny pripíše ešte niečo k závetu, treba, aby listinu pod pripojeným textom opätovne podpísal a uviedol dátum, kedy tak urobil.